Klokken 13 bragede den første bas ud over Skalskoven fra Store Scene – Nibe Festival 2017 er begyndt.

Aldrig har der på forhånd været solgt så mange billetter til Nibe Festival, som det er tilfældet i år. Og sjældent har man i festivalledelsen været så nervøs, når man har tjekket vejrudsigten, som man har været de seneste dage. For hvordan skal en festival i skoven spænde af, når DMI og vejrguderne truer med 70 millimeter regn? Men den slags bekymringer er langt væk i Skalskoven onsdag eftermiddag. Her er festen blevet kickstartet af P3 Lågsus med venner, der gik på scenen klokken 13 og fik plænen foran festivalens største scene til at bølge af glinsende fadøl og dansende mennesker. Mange af dem havde allerede overstået deres første overnatning på campen neden for skoven. Allerede klokken 18 tirsdag aften blev det famøse hegn nemlig væltet, og de spændte festivalgæster – hvoraf mange havde ventet siden om formiddagen på at få de rigtige teltpladser – kastede sig kåde ud i fire dages musik og druk. Med navne som Dúné, Bryan Adams, Gilli og Suspekt på plakaten og rigeligt fadøl i hanerne er der også nok at se frem til denne første dag på Nibe Festival 2017.